जमैका के ओलंपिक ट्रायल के दौरान उन्हें योहान ब्लेक ने पीछे छोड़ दिया. योहान ब्लेक ने 100 मीटर की दौड़ सिर्फ 9.75 सेकेंड में पूरी की.जबकि मौजूदा ओलंपिक चैम्पियन ने ये दौड़ 9.86 सेकेंड में पूरी की. पूर्व विश्व रिकॉर्डधारी असफा पॉवेल ने 9.88 सेकेंड का समय लिया और तीसरे नंबर पर रहे.हालाँकि इस ट्रायल के बाद ब्लेक, बोल्ट और पॉवेल तीनों अपने देश की ओर से ओलंपिक के लिए क्वालिफाई कर गए हैं, लेकिन स्वर्ण पदक जीतने की बोल्ट की उम्मीदों को झटका जरूर लगा है.हालाँकि अभी भी 100 मीटर दौड़ में विश्व रिकॉर्ड उसैन बोल्ट के ही नाम है, जब उन्होंने सिर्फ 9.58 सेकेंड में ये दौड़ जीती थी. रिकॉर्ड में दूसरे नंबर पर 9.69 सेकेंड के साथ अमरीका के टाइसन गे हैं जबकि तीसरे नंबर पर असफा पॉवेल हैं, जिनके नाम 9.72 सेकेंड में ये दौड़ पूरा करने का रिकॉर्ड है.अब योहान ब्लेक रिकॉर्ड के मामले में चौथे नंबर पर आ गए हैं. इस ट्रायल से पहले 100 मीटर की दौड़ में उनका रिकॉर्ड 9.82 सेकेंड का था, जो उन्होंने तोड़ दिया.जीत के बाद ब्लेक ने कहा, "मुझ पर कोई दबाव नहीं था. सब चीजें अच्छी थी. मैं भाग्यशाली हूँ. मैं अब जमैका का नेशनल चैम्पियन हूँ और ओलंपिक में इसी रूप में जाऊँगा."बोल्ट ने बीजिंग ओलंपिक में 100 मीटर, 200 मीटर और 4 गुणा 100 मीटर की रेस जीती थी.